
Par vēja elektrostaciju parku paredzētās darbības akceptu
Latvijas Vēja enerģijas asociācija, reģ. Nr. 40008036843 (Asociācija), kā vēja enerģijas nozares pārstāvis Latvijā, vēršas pie Ministru kabineta saistībā ar 2026. gada 28. aprīļa sēdē plānoto jautājumu izskatīšanu par vairāku nozīmīgu vēja elektrostaciju parku paredzētās darbības akceptu, t.sk. 25-TA-2704 un 25-TA-2790.
Vēja enerģijas asociācija dibināta 1998. gadā ar mērķi veicināt vēja enerģijas izmantošanu Latvijā. Asociācija sistemātiski piedalās normatīvo aktu izstrādē un pilnveidošanā, sniedz priekšlikumus, darbojas darba grupās un publiskajās konsultācijās. Mēs konsekventi iestājamies par skaidriem, prognozējamiem un investīcijām labvēlīgiem noteikumiem, kas līdzsvaro enerģētikas drošību, vides mērķus un sabiedrības intereses, kā arī veicina Latvijas uzņēmumu un sabiedrības līdzdalību atjaunīgās enerģijas projektos.
Asociācija augstu novērtē Ministru kabineta, Klimata un enerģētikas ministrijas, vides institūciju un citu iesaistīto valsts pārvaldes iestāžu līdzšinējo darbu, nodrošinot tiesisku, pārskatāmu un institucionāli atbildīgu atjaunīgās enerģijas projektu izvērtēšanas procesu. Vienlaikus Asociācija uzskata par nepieciešamu vērst Ministru kabineta uzmanību uz vairākiem būtiskiem tiesiskiem, ekonomiskiem un valsts stratēģisko interešu apsvērumiem pēdējo Latvijas notikumu sakarā.
Par vēja enerģijas nozīmi Latvijas enerģētiskajai neatkarībai
Vēja enerģijas attīstība Latvijā nav tikai klimata politikas vai nozares attīstības jautājums. Tā ir tieši saistīta ar Latvijas enerģētisko neatkarību, elektroenerģijas pieejamību, tautsaimniecības konkurētspēju un valsts enerģētisko drošību plašākā nozīmē.
Mūsdienu ģeopolitiskajos apstākļos spēja ražot pietiekamu vietējas, atjaunīgas un konkurētspējīgas elektroenerģijas apjomu ir viena no būtiskākajām Latvijas ekonomiskās un politiskās noturības garantijām. Atjaunīgās enerģijas ražošanas jaudu kavēta attīstība nozīmē ne vien lēnāku virzību uz klimata mērķiem, bet arī ilgstošāku atkarību no ārējiem enerģijas avotiem un elektroenerģijas cenu svārstībām.
Asociācija uzsver, ka liela mēroga vēja elektrostaciju parku projekti tieši iemieso valsts deklarētos mērķus - stiprināt enerģētisko neatkarību, veicināt investīciju piesaisti, palielināt vietējās ražošanas īpatsvaru un nodrošināt Latvijai iespēju konkurēt ar pārējām Baltijas un Ziemeļeiropas valstīm par kapitālu, tehnoloģijām un rūpnieciskām investīcijām.
Par publiski izskanējušo vēja turbīnas bojājumu gadījumu
Asociācija ar pienācīgu nopietnību uztver publiskajā telpā izskanējušo informāciju par nogāzušos vēja turbīnu. Šādi gadījumi ir rūpīgi jāizmeklē, un, ja tiek konstatēta neatbilstoša iekārtu uzturēšana, nepienācīga apsaimniekošana vai citi pārvaldības pienākumu pārkāpumi, atbildīgajām personām ir jāuzņemas likumā un līgumos paredzētā atbildība.
Vēja elektrostaciju droša ekspluatācija, regulāra tehniskā uzraudzība un godprātīga iekārtu pārvaldība ir nozares pamatinterese. Asociācija neatbalsta un nevar atbalstīt tādu rīcību, kas varētu apdraudēt sabiedrības uzticēšanos, tehnisko drošību vai nozares reputāciju.
Vienlaikus Asociācija uzskata, ka atsevišķs iespējams pārvaldības vai ekspluatācijas pienākumu pārkāpums nedrīkst tikt vispārināts uz visu vēja enerģijas nozari vai izmantots kā pamats tiesiski sagatavotu un institucionāli izvērtētu projektu virzības apturēšanai.
Šādā situācijā samērīga un tiesiska valsts reakcija būtu konkrēto apstākļu noskaidrošana, atbildības noteikšana un, ja nepieciešams, ekspluatācijas uzraudzības mehānismu pilnveidošana. Tā nedrīkst aizstāt Ministru kabinetam ar likumu noteikto pienākumu pieņemt lēmumu par konkrētu projektu akceptu vai atteikumu tos akceptēt.
Par Ministru kabineta likumā noteikto kompetenci
Attiecībā uz liela mēroga vēja elektrostaciju parku projektiem likumdevējs ir noteicis īpašu lēmumu pieņemšanas kārtību atbilstoši Enerģētiskās drošības un neatkarības veicināšanai nepieciešamās atvieglotās energoapgādes būvju būvniecības kārtības likuma 8. pantu, kuras mērķis ir nodrošināt valsts enerģētiskās drošības un neatkarības interesēm atbilstošu, efektīvu un paredzamu projektu izvērtēšanu.
Saskaņā ar attiecīgo tiesisko regulējumu pēc ietekmes uz vidi novērtējuma procedūras pabeigšanas un kompetentās vides institūcijas atzinuma saņemšanas Ministru kabinetam ir jāpieņem lēmums par paredzētās darbības akceptēšanu vai atteikumu to akceptēt.
Asociācija uzsver, ka šāds likuma deleģējums pēc savas būtības nav paredzēts beztermiņa politiskai atlikšanai vai nenoteiktības uzturēšanai. Tas paredz Ministru kabineta pienākumu izsvērti, tiesiski un savlaicīgi lemt par konkrēto paredzēto darbību, ņemot vērā kompetento institūciju atzinumus, sabiedrības līdzdalības rezultātus, vides apsvērumus, valsts enerģētiskās politikas mērķus un citus būtiskus apstākļus.
Ja konkrētam projektam pastāv tiesiski pamatoti šķēršļi, tiem jābūt skaidri identificētiem un pienācīgi motivētiem. Savukārt, ja projekts ir izgājis normatīvajos aktos paredzēto izvērtēšanas procesu un iespējamie riski ir pārvaldāmi ar nosacījumiem, uzraudzības mehānismiem vai citiem samērīgiem līdzekļiem, lēmuma atlikšana pati par sevi rada tiesiskās nenoteiktības risku.
Par tiesisko paļāvību un investīciju vidi
Asociācija vērš uzmanību, ka liela mēroga atjaunīgās enerģijas projekti prasa būtiskus finanšu, tehniskos un organizatoriskos resursus jau pirms gala lēmuma pieņemšanas. Investori, pašvaldības, zemju īpašnieki, pieslēguma attīstītāji, konsultanti un citas iesaistītās personas darbojas, paļaujoties uz to, ka valsts noteiktā procedūra būs paredzama, konsekventa un tiesiski noslēdzama.
Lēmumu atlikšana situācijā, kad projekti ir izgājuši noteiktās izvērtēšanas stadijas, būtiski vājina tiesisko paļāvību un negatīvi ietekmē Latvijas investīciju vidi. Tā rada priekšstatu, ka arī pēc normatīvajos aktos noteikto prasību izpildes projekta tālāka virzība var kļūt atkarīga no ārpus procedūras esošiem, mainīgiem vai ar konkrēto projektu tieši nesaistītiem apstākļiem.
Šāda nenoteiktība ir īpaši nevēlama nozarē, kur kapitāla piesaiste notiek starptautiskā mērogā un kur Latvija konkurē ar citām valstīm par investīcijām, tehnoloģijām un infrastruktūras attīstību. Paredzama valsts pārvaldes rīcība šajā kontekstā ir ne mazāk svarīga kā dabas resursi, pieslēguma iespējas vai projekta tehniskie rādītāji.
Asociācija uzsver, ka Ministru kabineta savlaicīgs un tiesiski pamatots lēmums,  neatkarīgi no tā satura, ir būtisks priekšnoteikums tiesiskās skaidrības nodrošināšanai. Savukārt nenoteiktība pati par sevi rada kaitējumu gan konkrētajiem projektiem, gan Latvijas reputācijai kā investīcijām atvērtai un tiesiski prognozējamai valstij.
Lūgums
Ņemot vērā iepriekš minētos apsvērumus, Asociācija aicina Ministru kabinetu, izskatot jautājumus par nozīmīgu vēja elektrostaciju parku projektu paredzētās darbības akceptu:
izpildīt likumā noteikto deleģējumu un pieņemt tiesisku, savlaicīgu un pienācīgi motivētu lēmumu par katra attiecīgā projekta akceptēšanu vai atteikumu to akceptēt;
nodrošināt, ka lēmumu pieņemšanā tiek nošķirti konkrēti ekspluatācijas vai apsaimniekošanas incidenti no vispārējā jautājuma par vēja enerģijas stratēģisko nepieciešamību Latvijai;
nepieļaut, ka atsevišķa iespējamā vēja elektrostacijas iekārtas pārvaldnieka negodprātīga vai neatbilstoša rīcība tiek attiecināta uz visu nozari vai kalpo par pamatu tiesiski izvērtētu projektu nepamatotai atlikšanai;
nepieciešamības gadījumā stiprināt vēja elektrostaciju ekspluatācijas, tehniskās uzraudzības un apsaimniekošanas prasības, vienlaikus saglabājot skaidru un paredzamu kārtību jaunu atjaunīgās enerģijas projektu attīstībai;
ņemt vērā, ka lēmumu atlikšana pēc normatīvajos aktos paredzētās izvērtēšanas procedūras pabeigšanas grauj tiesisko paļāvību, vājina investīciju vidi un kavē Latvijas enerģētiskās neatkarības mērķu sasniegšanu.
Asociācija vienlaikus apliecina gatavību sadarboties ar Ministru kabinetu, Klimata un enerģētikas ministriju, vides institūcijām, pašvaldībām un citām kompetentajām institūcijām, lai sekmētu augstākos drošības, ekspluatācijas, pārvaldības un sabiedrības iesaistes standartus vēja enerģijas nozarē.
Asociācija cer uz Ministru kabineta atbildīgu un konsekventu rīcību, kas apliecinātu Latvijas apņemšanos stiprināt savu enerģētisko neatkarību, ievērot tiesiskās paļāvības principu un nodrošināt investīciju videi nepieciešamo paredzamību.
Ar cieņu,
	Biedrība “Vēja enerģijas asociācija”

